Καθηγητής Χ

Παιδικά χρόνια

Ο Τσαρλς Εξέβιερ γεννήθηκε στη Νέα Υόρκη, γιος του Μπράιαν Εξέβιερ πλούσιου και ευυπόληπτου πυρηνικού επιστήμονα και της Σάρον Εξέβιερ. Όταν ο Μπράιαν σκοτώθηκε σε ατύχημα, ο επιστημονικός συνεργάτης του Κουρτ Μάρκο περιθάλπει και εντέλει παντρεύεται τη χήρα Σάρον. Όταν ο Τσαρλς εκδηλώνει τις τηλεπαθητικές του ικανότητες, ανακαλύπτει ότι ο Κουρτ ενδιαφέρεται αποκλειστικά για τα χρήματα της Σάρον. 
Μετά το γάμο, ο Κουρτ μετακομίζει στο σπίτι των Εξέβιερ μαζί με το γιο του τον Κάιν. Σύντομα ο Κουρτ αρχίζει να παραμελεί τη Σάρον ωθώντας την στον αλκοολισμό, ενώ κακομεταχειρίζεται και εκείνη και τον μικρό Κάιν. Ο Κάιν ξεσπά την επιθετικότητα και τις ανασφάλειές του στον ετεροθαλή αδελφό του. Ο Τσαρλς χρησιμοποιεί τις τηλεπαθητικές του ικανότητες και διερευνά τις αιτίες πίσω από τα ξεσπάσματά του, γεγονός που κάνει τον Κάιν ακόμη πιο επιθετικό. 
Η Σάρον πεθαίνει και κατά τη διάρκεια μίας αψιμαχίας μεταξύ του Κάιν και του Τσαρλς, προκαλείται έκρηξη στο εργαστήριο του Κουρτ. Θανάσιμα τραυματισμένος, ο Κουρτ καταφέρνει να βγάλει σώα τα δύο παιδιά έξω από το φλεγόμενο εργαστήριο και αμέσως μετά αφήνει την τελευταία του πνοή (τεύχη Uncanny X-Men #12, X-Men #38-42).
Με τη βοήθεια της υψηλής του ευφυίας και των δυνάμεών του, ο Εξέβιερ γίνεται άριστος φοιτητής και αθλητής, παρότι εγκαταλείπει τον αθλητισμό όταν συνειδητοποιεί ότι οι ψυχικές του δυνάμεις του προσφέρουν αθέμιτο πλεονέκτημα έναντι των αντιπάλων του (X-Men (1st series) #12, Uncanny X-Men #309). Σε ηλικία μόλις 16 ετών αποφοιτά μετά επαίνων από το Πανεπιστήμιο του Χάρβαρντ  (Excalibur: Prelude to the House of M #11-14).
Στις μεταπτυχιακές του σπουδές λαμβάνει Διδακτορικό στη Γενετική, τη Βιοηθική και την Ψυχολογία και παραμένει για δύο χρόνια ως ερευνητής στο Πανεπιστήμιο της Οξφόρδης (X-Men (1st series) #117). Αργότερα εντάσσεται στο ακαδημαϊκό προσωπικό του Πανεπιστημίου Κολούμπια (Uncanny X-Men #192-193).
Στη σχολή όπου κάνει τις μεταπτυχιακές του σπουδές, γνωρίζει τη Μόιρα Κίνρος Σκωτσέζα φοιτήτρια γενετικής, την οποία και ερωτεύεται. Η απόφασή τους να παντρευτούν αναβάλλεται λόγω της συμμετοχής του Εξέβιερ στον Πόλεμο της Κορέας. Στο πεδίο της μάχης λαμβάνει μέρος σε αποστολές διάσωσης μαζί με τον πατέρα της μετέπειτα μαθήτριάς του και μεταλλαγμένης Κίτυ Πράιντ, Κάρμεν Πράιντ (Excalibur: Prelude to the House of M #11-14), ενώ επίσης γίνεται αυτόπτης μάρτυρας στη μεταμόρφωση του Κάιν σε Τζάγκερνοτ (Juggernaut). Κατά τη διάρκεια του πολέμου, λαμβάνει γράμμα από τη Μόιρα η οποία του ανακοινώνει την επιθυμία της να διακόψουν τη σχέση τους και αργότερα ανακαλύπτει ότι εκείνη είχε εντωμεταξύ παντρευτεί τον παλαιό φίλο της Τζόζεφ ΜακΤάγκερτ που την κακομεταχειριζόταν (X-Men (1st series) #12, X-Men (1st series) #117, Uncanny X-Men #389).

Ο Βασιλιάς των Σκιών (Shadow King)

Μετά τον πόλεμο, ο Εξέβιερ αρχίζει να ταξιδεύει. Στο Κάιρο συναντά ένα μικρό κορίτσι την Ορορό Μουνρόε που είναι κλέφτρα πορτοφολιών, αλλά και έναν πανίσχυρο μεταλλαγμένο που ακούει στο όνομα Βασιλιάς των Σκιών (Shadow King} και εμφανίζεται ως νονός του εγκλήματος. Η σφοδρή σύγκρουση με το Βασιλιά των Σκιών που παρ´ολίγο να στοιχίσει τη ζωή του Εξέβιερ, του ενέπνευσε το όραμα της προστασίας της κοινωνίας από εγκληματίες μεταλλαγμένους (X-Men (1st series) #117).

Η συνάντηση με τον Magneto

Ο Εξέβιερ επισκέπτεται τον φίλο του Ντάνιελ Σόμρον που διευθύνει μία κλινική για θύματα του ολοκαυτώματος στη Χάιφα του Ισραήλ. Εκεί συναντά τον άνθρωπο που έμελε να γίνει ο χειρότερος εχθρός των X-Men, τον Μαγκνέτο ο οποίος εργάζεται ως εθελοντής στην κλινική, ενώ επίσης γνωρίζει την Γκαμπριέλ Χάλερ, η οποία εξαιτίας του σοκ που υπέστη έχει βυθιστεί σε κατατονία. Ο Εξέβιερ καταφέρνει να τη θεραπεύσει με χρήση των δυνάμεών του και οι δυο τους ερωτεύονται. Ο Εξέβιερ και ο Μαγκνέτο γίνονται καλοί φίλοι, παρότι κανείς εκ των δύο δεν αποκαλύπτει αρχικά τις δυνάμεις του στον άλλο. Στις θυελλώδεις συζητήσεις τους, αναρωτιούνται τι θα γινόταν αν η ανθρωπότητα είχε να αντιμετωπίσει μία νέα φυλή υπερανθρώπων με τον μεν Εξέβιερ να είναι αισιόδοξος, τον δε Μαγκνέτο να θεωρεί ότι οι άνθρωποι θα καταπίεζαν και θα προσπαθούσαν να αφανίσουν τη νέα αυτή φυλή, όπως έκαναν και με άλλες μειονοτικές ομάδες.
Οι δύο φίλοι αποκαλύπτουν τις δυνάμεις τους όταν αντιμετωπίσουν τον ναζί Βαρώνο Γούλφγκαγκ βον Στράκερ και τους πράκτορές του, οι οποίοι απαγάγουν την Γκαμπριέλ για να τους αποκαλύψει το σημείο όπου βρίσκονται θαμένες ράβδοι χρυσού. Ο Μαγκνέτο επιχειρεί να σκοτώσει το Βαρώνο, αλλά ο Εξέβιερ τον εμποδίζει. Συνειδητοποιώντας ότι οι απόψεις του για τις σχέσεις ανθρώπων και μεταλλαγμένων δεν συμβαδίζουν με εκείνες του Εξέβιερ, ο Μαγκνέτο φεύγει παίρνοντας μαζί του το χρυσό. Ο Τσαρλς παραμένει στο Ισραήλ για αρκετό καιρό αλλά εντέλει χωρίζει με την Γκαμπριέλ και αναχωρεί, μη γνωρίζοντας ότι εκείνη είναι έγκυος με το γιο του (Uncanny X-Men #161, 321).

Δημιουργία των X-Men

Καθώς ο Τσαρλς αποκτά φήμη ως γενετιστής και ψυχολόγος, η οικογένεια των Γκρέι απευθύνονται σε αυτόν για να βοηθήσει την κατατονική κόρη τους Τζην. Ο Τσαρλς την εκπαιδεύει στον έλεγχο των τηλεκινητικών της δυνάμεων ενώ "κλειδώνει" την τηλεπάθειά της μέχρι να ωριμάσει και να μπορεί να τη διαχειριστεί (Bizarre Adventures #27). Εκείνο το διάστημα, συνεργάζεται με τον Καρλ Λύκος αλλά και με τη Μόιρα ΜακΤάγκερτ, δημιουργώντας μία ερευνητική βάση στο νησί Μούιρ. Με τη Μόιρα συζητά τους υποψήφιους σπουδαστές για την ομάδα κρούσης X-Men που ετοιμάζεται να δημιουργήσει, περιλαμβανομένων των περιπτώσεων του Κουρτ Βάγκνερ, του Πιότρ Ρασπούτιν, Πιέτρο και Γουάντα Μαξίμοφ και Ορορό Μουνρόε που απορρίπτονται. Επίσης ο Εξέβιερ εκπαιδεύει την Tessa για να κατασκοπεύει τον Sebastian Shaw (Professor Xavier and the X-Men #4, Uncanny X-Men #300, X-Treme X-Men #3, 9).
Ο Εξέβιερ ιδρύει την Ακαδημία για Ταλαντούχους Νέους, προσφέροντας έναν ασφαλή παράδεισο σε μεταλλαγμένους και διδάσκοντάς τους τη χρήση των δυνάμεών τους. Επιπλέον και μέσω της δράσης των X-Men προσπαθεί να προτάξει ένα ευγενές παράδειγμα αρμονικής συνύπαρξης των μεταλλαγμένων με τους ανθρώπους όπως ο ίδιος είπε στον πράκτορα του FBI Fred Duncan (X-Men (1st series) #38). Η μεγάλη περιουσία που κληρονόμησε του επιτρέπει να εξοπλίσει την πατρογονική του έπαυλη στο Σάλεμ Σέντερ της Νέας Υόρκης με σύγχρονες τεχνολογικές υποδομές, περιλαμβανομένου του Δωματίου Κινδύνου (Danger Room) που χρησιμοποιεί για τη φυσική εκπαίδευση των μεταλλαγμένων σπουδαστών του. (Στο New X-Men #129, ο Φαντομέξ αναφέρει ότι ο Εξέβιερ είναι δισεκατομμυριούχος με περιουσία που ξεπερνά τα 3,5 δις δολάρια.) 
Η αρχική ομάδα μαθητών του αποτελείτο από πέντε εφήβους: τον Cyclops, τον Angel, τον Beast, τον Iceman και την Jean Grey.